ועדת הכנסת, כנסת 17, פרוטוקול מספר 115, 2007-05-29 10:00

יעקב מרגי: אני מתכבד לפתוח את ישיבת ועדת הכנסת.

יעקב מרגי: על סדר היום ערעורים על החלטות יושבת ראש הכנסת והסגנים שלא לאשר דחיפות הצעות לסדר היום.

יעקב מרגי: נתחיל בערעורה של חברת הכנסת אסתרינה טרטמן.

אסתרינה טרטמן: אדוני היושב-ראש, בוקר טוב.

אסתרינה טרטמן: תודה לחברי הוועדה שהואילו להתייצב בשעה כל כך מוקדמת בוועדת הכנסת.

אסתרינה טרטמן: הנושא שביקשתי להעלות לסדר היום זה נושא שפורסם ביום שבת האחרון בעיתון "שבעה ימים".

אסתרינה טרטמן: הייתה שם כתבת תחקיר של מיכל גרייבסקי ויפעת גליק על נושא שוק האימוץ השחור.

אסתרינה טרטמן: הן כאזרחית במדינה הזאת, הן כאישה, הן כאמא והן כאחת שעסקה בנושא של נשים כחברה בשדולת הנשים ובנעמ"ת למעלה מ-20 שנה אני מכירת את הסוגיה הזאת מקרוב.

אסתרינה טרטמן: זה נושא כאוב מאוד, אני חושבת שכל מילה בסוגיה תהיה מיותרת, כי אני מניחה שכל אחד ואחת יודעים על מה אני מדברת.

אסתרינה טרטמן: התקשרתי ליפעת ומיכל הכתבות, הן עשו עבודת תחקיר של שנה וחודשיים.

אסתרינה טרטמן: השוק הזה פרוץ, הוא גורם עוול נוראי לאזרחי המדינה שנמצאים בתוך מעגל ניסיונות האימוץ.

אסתרינה טרטמן: יש פה תופעות של שחיתות.

אסתרינה טרטמן: עבר בכנסת חוק שהאימוץ בחוץ לארץ ייעשה באמצעות עמותות אבל יש בהן קריסה.

אסתרינה טרטמן: לכן, אני חושבת שראוי שלא נתעלם מפלח השוק הזה, למרות שזה עכשיו לא פופוליסטי – זה לא לבנון ולא דרום.

אסתרינה טרטמן: מאוד חשוב להעלות את זה לסדר היום, ובהמשך לסדר היום יש בכוונתי לחוקק חוק – כבר הוגשה הצעת חוק בנושא הזה.

אסתרינה טרטמן: כרגע, אני בסך הכל מבקשת לאפשר להעלות את זה לסדר היום.

אסתרינה טרטמן: תודה.

יעקב מרגי: עמדת הנשיאות, בבקשה.

מגלי והבה: אדוני היושב-ראש, אין ספק שזה נושא חשוב וחיוני, מדובר על חיי אדם.

מגלי והבה: אבל אתה יודע שבמציאות אנחנו מוגבלים במספר ההצעות הדחופות, וכשהנשיאות יושבת להחליט היא בוחרת את חמשת הנושאים שזוכים לרוב גדול ושאפשר לדון בהם במכסת הזמן, במיוחד ביום רביעי, שהוא יום עמוס.

מגלי והבה: ראינו שיש נושאים אחרים חשובים.

מגלי והבה: לכן, אני מציע לך, אם הנושא באמת חשוב, להגיש הצעה רגילה במכסת הסיעה וככה גם תציגי את הנושא.

יעקב מרגי: או דיון מהיר בוועדה.

אסתרינה טרטמן: אדוני היושב-ראש, האופציה מוכרת לי.

מגלי והבה: אני רוצה לסיים.

מגלי והבה: לא נוכל להיענות לכל דרישה.

מגלי והבה: ההתלבטות היא קשה, יש המון נושאים והדברים שעל הפרק הם גדולים.

מגלי והבה: הנושא נדחה לא בגלל שיקול כזה או אחר, אלא בגלל לוחות זמנים שמגבילים אותנו ורוב חברי נשיאות שמחליטים על נושא.

אסתרינה טרטמן: אין לי ספק שהטיעון שסגן יושב-ראש הכנסת מעלה הוא טיעון נכון והגיוני, אבל התשובה הזאת נכונה לגבי כל הדחיות.

אסתרינה טרטמן: הגשתי ערעור משום דחיפות הנושא.

אסתרינה טרטמן: אנחנו גם יודעים את הנטיה של הציבור בישראל, כשמשהו מתפרסם זוכרים כשהוא טרי ואחר כך זה הולך ונטמע והחשיבות הולכת ודועכת.

אסתרינה טרטמן: לכן, היה חשוב דווקא השבוע, כשהחומר טרי והפרסום עוד טרי, ליישם אותו.

אסתרינה טרטמן: אני מכירה את הנוהל של הכנסת, של החלופות, ובחרתי בנוהל הזה משום הדחיפות ומשום הטיימינג של הפרסום שהכה הדים בקרב ציבור של נשים והורים בישראל.

אסתרינה טרטמן: אני מבקשת באופן חריג להשתמש בזכות שניתנת לחבר כנסת ולהעלות את הנושא הזה ביום רביעי הקרוב.

מגלי והבה: את אומרת שאם זה לא יעלה השבוע לא ניתן יהיה להמשיך לטפל בנושא.

מגלי והבה: זאת גישה לא נכונה.

מגלי והבה: אתם יודעים איזה סדר יום יש לנו ביום רביעי, יש לנו באותו גם אורח מחוץ לארץ, יושב-ראש הפרלמנט האירופי.

מגלי והבה: בחרנו מתוך סך הכול הנושאים את החמישה האלה.

אסתרינה טרטמן: אני מאוד מכבדת את סגן יושב-ראש הכנסת ואת הפונקציה שהוא ממלא, ויש לי הצעת פשרה.

אסתרינה טרטמן: אני מוכנה להעלות את זה בשבוע הבא שוב כהצעה לסדר היום, אבל אני מבקשת מנציג הנשיאות לוודא באופן חד-משמעי שהנושא הזה יעלה ולא יידחה שוב.

יעקב מרגי: הוא יכול להשתדל.

אסתרינה טרטמן: הנושא הזה הוא נושא חשוב.

אסתרינה טרטמן: זו לא משיכה נטו, א ני מבקשת התחייבות שהנשיאות - - -

יעקב מרגי: הוא לא יכול להתחייב.

גדעון סער: אסתרינה, אנחנו יכולים לשכנע את הנשיאות באמצעות הצבעה.

אסתרינה טרטמן: אז נצביע וזהו.

מגלי והבה: גדעון סער היה פעם בנשיאות והיה מכבד את החלטות הנשיאות - - -

גדעון סער: אני מכבד, אלא אם כן משכנעים אותי בנימוקי הערעור.

גדעון סער: במקרה זה השתכנעתי.

יעקב מרגי: אין בעיה, נצביע.

יעקב מרגי: מי בעד אישור הערעור?

יעקב מרגי: בעד – 8 נגד – 2 נמנע אחד הערעור אושר

יעקב מרגי: תודה, הערעור אושר.

יעקב מרגי: 2.

יעקב מרגי: בקשת חבר הכנסת משה כחלון להקדמת הדיון בהצעת חוק הבנקאות (שירות ללקוח((פיקוח על עמלות), התשס"ז-2007 (פ/17/2604), לפני הקריאה הטרומית

יעקב מרגי: הנושא הבא על סדר היום הוא בקשתו של חבר הכנסת משה כחלון להקדמת הדיון בהצעת חוק הבנקאות (שירות ללקוח)(פיקוח על עמלות), התשס"ז-2007, לפני הקריאה הטרומית.

יעקב מרגי: כבודו יסביר לנו למה הוא מבקש את הפטור.

משה כחלון: אני מבקש את הפטור על הרקע הזה שהצעת החוק הזו היא הצעת חוק של בנק ישראל, של המפקח על הבנקים, שאני מגיש אותה.

משה כחלון: זו פלטפורמה מקצועית מאוד חזקה ויציבה.

משה כחלון: דבר שני, קיימנו ועדת חקירה פרלמנטרית, שעומדת לסיים בימים הקרובים את הדיונים שלה.

משה כחלון: מסקנות הוועדה יתפרסמו בימים הקרובים ואנחנו צריכים את הפלטפורמה הזאת על מנת לסיים את זה בד בבד ולא להיכנס לפגרה, מה שיגרום לכך שיאבד כל הטעם.

מגלי והבה: כמובן שאנחנו בעד הלקוחות ולא בעד הבנקים.

יעקב מרגי: מי בעד הבקשה לפטור של חבר-הכנסת כחלון?

יעקב מרגי: מי נגד?

יעקב מרגי: הצבעה בעד – 7 נגד – אין נמנעים – אין הבקשה לפטור אושרה

יעקב מרגי: בהיעדר מתנגדים ובהיעדר נמנעים, אני קובע כי הבקשה לפטור אושרה.

יעקב מרגי: 3.

יעקב מרגי: בקשת יו"ר ועדת החינוך, התרבות והספורט להקדמת הדיון בהצעת חוק זכויות הסטודנט, התשס"ז-2007, לפני הקריאה השניה והשלישית

יעקב מרגי: הנושא הבא הוא תוספת לסדר היום, בקשתו של יושב ראש ועדת החינוך, התרבות והספורט להקדמת הדיון בהצעת חוק זכויות הסטודנט, התשס"ז-2007, לפני הקריאה השניה והשלישית.

יעקב מרגי: בנימה אישית, אני חושב שנעשתה עבודה חשובה וטובה.

יעקב מרגי: זה צעד קטן בדרך הגדולה שעוד לפנינו.

יעקב מרגי: בכלל, אני חסיד של פישוט הליכים והקלה בכל התחומים.

יעקב מרגי: אני חושב שוועדת החינוך עשתה עבודת קודש במהירות וביסודיות, ואני שמח שנפלה בחלקי הזכות להביא היום את הבקשה לפטור.

אלכס מילר: חברים, החוק התעכב בגלל נושא שביתת הסטודנטים.

אלכס מילר: אתמול קיבלנו אישור לנושא של הוספה של חצי נקודה לבוגרי תואר ראשון – זה 60 מיליון שקלים.

אלכס מילר: הדחיפות של העניין היא מהסיבה שהחוק הוא בן 24 סעיפים, ואמור להתפרסם בכל המוסדות להשכלה גבוהה וכל עיכוב של החוק גורם לכך שהמוסדות האלה מתעכבים מבחינת הפרסום.

אלכס מילר: הסטודנטים מחכים לחוק, ואני מבקש מחברי הוועדה לתמוך בבקשה לפטור מחובת הנחה.

אלכס מילר: תודה.

יעקב מרגי: אני מודה לך.

יעקב מרגי: מי בעד הבקשה לפטור של יושב-ראש ועדת החינוך?

יעקב מרגי: מי נגד?

יעקב מרגי: הצבעה בעד הבקשה לפטור מחובת הנחה– פה אחד נגד – אין אושר

יעקב מרגי: תודה, בקשתו של יושב-ראש ועדת החינוך אושרה.

יעקב מרגי: אני מודה לכל החברים ונועל את ישיבת ועדת הכנסת.